Euroopan unionin komissio käynnistää huomenna perjantaina antiboikotti-menettelyn, joka pyrkii estämään Yhdysvaltain Iraniin kohdistamien pakotteiden kohdistumisen eurooppalaisyrityksiin.

EU aikoo kieltää eurooppalaisia yrityksiä noudattamasta USA:n määräämiä pakotteita. EU myös aikoo kieltää yrityksiä noudattamasta mitään EU:n ulkopuolella tehtyä oikeuden päätöstä, jolla pakotteet yritetään panna toimeen.

EU päätti kokouksessaan Bulgarian Sofiassa jatkaa sitoumistaan Iranin ydinsopimukseen, edellyttäen, että Iran sitoutuu siihen itsekin. Yhdysvallat irrottautui sopimuksesta parisen viikkoa sitten presidentti Donald Trumpin päätöksellä.

Yhdysvallat myös asetti Iranille kauppapakotteita. Niiden myötä Iranin kanssa kauppaa käyvät yritykset joutuvat boikottiin Yhdysvalloissa. EU pyrkii nyt vähentämään pakotteiden vaikutusta eurooppalaisiin yrityksiin, jotka jatkavat liikesuhteita Iranin kanssa.

Komission puheenjohtajan Jean-Claude Junckerin mukaan Euroopan investointipankki tulee jatkossa auttamaan eurooppalaisyritysten toimia Iranin kanssa. Tällä toimella varmistetaan, että yritykset voivat saada tarvitsemaansa rahoitusta ilman, että niiden olisi käännyttävä yhdysvaltalaisten pankkien puoleen.

– Euroopan komissiolla on vastuu suojella eurooppalaisia yrityksiä. Meidän on toimittava nyt ja siksi otamme uudelleen käyttöön "estosäädöksen" vuodelta 1996, Juncker sanoi..

Vuonna 1996 EU aikoi kiertää USA:n Kuuballe asettamaa kauppasaartoa. Tuolloin kiista kuitenkin sovittiin poliittisella tasolla, eikä "estosäädöstä" lopulta käytetty.

Lue lisää:

EU-maat hakevat keinoja kiertää Trumpin Iran-pakotteet

Lähteet: Reuters, AFP